Aquest dissabte comença el festival Estiu a la Torre a l'Eliana
05 de juny de 2018

Dilluns passat, en el Saló de Plens de l'Ajuntament, ha sigut presentada davant els mitjans de comunicació i el públic en general l'edició de 2018 del festival Estiu a la Torre, que se celebrarà entre els dies 9 de juny i 1 de setembre.

Estiu a la Torre, segons l'alcalde de l'Eliana i regidor de Cultura Salva Torrent, “és una de les dues grans propostes culturals de la temporada estival en el municipi, a més del cinema d'estiu que començarà el divendres 22 de juny”. En aquest cas, la protagonista és la música i el certamen fa un recorregut per diversos estils, com el flamenc, el jazz, la cançó o el tango.

Enguany són nou els concerts programats durant els mesos de juny i agost, per a acabar el cicle l'1 de setembre. La inauguració coincideix amb el concert de clausura de la setmana de les XVII Pinceladas Flamencas, amb el guitarrista Francisco Prieto “Currito” i el seu espectacle “Corazón flamenco”. Els dissabtes 16, 23 i 30 de juny s'oferiran els concerts de Christian Collazo, Andreu Valor amb el Cor de l'Eliana i Rinat Shaham i Zinger Quintet, respectivament. Després de l'aturada del mes de juliol, es reprèn la programació els dies 4, 11, 18 i 25 d'agost amb Pritt & Simon, Domisol Sisters, Nora Pastor Quartet i el pianista Carles Cases en un homenatge a Lluís Llach. El concert de clausura serà l'1 de setembre i estarà a càrrec de Huérfanos de Krahe, trio compost per Javier López de Guereña, Andreas Pritwittz i Fernando Anguita, antics músics del cantautor finit.

Tots aquests concerts seran a l'emblemàtic pati de la Torre del Virrei a les 22:30 hores i el preu de les entrades generals oscil·la entre els 5 i 10 euros, 4 i 8 les reduïdes per a xiquets i jubilats. Es poden adquirir ja de forma anticipada en la web municipal www.elientrada.es, sense cap recàrrec.

A més d'aquests concerts, Estiu a la Torre inclou dues propostes més de manera paral·lela. El diumenge 24 de juny, a les 20:00 hores, tindrà lloc el concert de l'Escola Coral de l'Eliana amb entrada lliure. D'altra banda, el 20 de juliol, a partir de la 21:00 hores, se celebrarà la Nit de Sant Elies, organitzada com és habitual pel Centre d'Estudis Locals (CEL) i que comptarà enguany amb l'actuació de Tirant de Rondalla.